27.		Uznanie nároku uplatneného žalobou a žiadosť
			o plnenie v splátkach (§ 282 Civilného sporového poriadku)
						Okresný súd Rimavská Sobota 
Rimavská Sobota dňa 8. 6. 2022				k spisovej značke 7C/88/2022
Vec:	Vyjadrenie k žalobe, uznanie uplatneného nároku a žiadosť o povolenie plnenia v splátkach
V spore žalobcu Jozefa Horného, Gemerská 67, Rimavská Sobota proti žalovanému Jozefovi Urbanovi, Pohorelská 9, Hnúšťa o zaplatenie 1 000 € s príslušenstvom som dňa 5. 6. 2022 obdržal výzvu súdu, aby som sa vyjadril v lehote 10 dní k žalobe žalobcu.
K žalobe žalobcu uvádzam, že nárok žalobcu uznávam v celom rozsahu a som ochotný žalovanú sumu spolu s úrokmi z omeškania a trovami konania zaplatiť žalobcovi, nakoľko skutočnosti uvádzané v žalobe sa zakladajú na pravde. 
V súčasnosti sa však nachádzam v nepriaznivej sociálnej situácii, zo strany môjho zamestnávateľa bol so mnou ukončený pracovný pomer a v súčasnosti som evidovaný na Úrade práce, sociálnych vecí a rodiny v Rimavskej Sobote a poberám len dávku v hmotnej núdzi vo výške 200 €, pričom mám dve maloleté deti. Moja manželka je taktiež nezamestnaná, je invalidnou dôchodkyňou a poberá len čiastočný invalidný dôchodok vo výške 150 €, pričom naše mesačné náklady na domácnosť a výživu maloletých detí prevyšujú naše príjmy, o čom predkladám súdu rozhodnutie Úradu práce, sociálnych vecí a rodiny o priznaní dávok v hmotnej núdzi, rozhodnutie Sociálnej poisťovne o priznaní čiastočného invalidného dôchodku a fotokópie SIPO poukážok a ďalších dokladov preukazujúcich naše mesačné náklady. Finančne nám musia pomáhať moji rodičia. Z tohto dôvodu som nevedel uhradiť v lehote splatnosti ani dlh, ktorý mám voči žalobcovi a ktorý je predmetom tohto súdneho konania. 
Dôkazy:
–	Rozhodnutie Úradu práce, sociálnych vecí a rodiny o priznaní dávok v hmotnej núdzi
–	Rozhodnutie Sociálnej poisťovne o priznaní čiastočného invalidného dôchodku
–	Fotokópie SIPO poukážok a ďalších dokladov preukazujúcich mesačné náklady
Vzhľadom k uvedenému preto žiadam ctený súd, aby rozhodol vo veci rozsudkom pre uznanie a aby mi zároveň povolil splácanie žalovanej sumy s uplatneným príslušenstvom a trovami konania v mesačných splátkach po 30 €, splatných vždy k dvadsiatemu dňu v mesiaci, počnúc právoplatnosťou rozsudku až do úplného vyrovnania, pod hrozbou straty výhody splátok. 
Za pochopenie ďakujem. 	Jozef Urban
Poznámky
Podľa zákonného ustanovenia § 282 Civilného sporového poriadku, ak žalovaný uzná nárok uplatnený žalobcom alebo jeho časť, rozhodne súd na návrh žalobcu rozsudkom pre uznanie nároku. Zo zákona teda vyplýva, že súd môže rozhodnúť rozsudkom pre uznanie len v prípade, ak to žalobca výslovne navrhol (napríklad v žalobe, alebo na pojednávaní), nepostačuje samotný uznávací prejav žalovaného. Taktiež zo zákona vyplýva, že ak sú splnené podmienky pre rozhodnutie o návrhu rozsudkom pre uznanie (návrh žalobcu, uznanie nároku žalovaným), je tak súd povinný rozhodnúť. 
Ak na strane žalovaného vystupuje viacero subjektov, je na vydanie rozsudku pre uznanie nároku potrebné, aby nárok žalobcu uznali všetci žalovaní. To však neplatí, ak ide o tzv. samostatné spoločenstvo.
Ak bol nárok uznaný písomným prejavom žalovaného, teda napríklad vo vyjadrení k žalobe, nemusí súd nariaďovať pojednávanie, postačí, keď rozsudok verejne vyhlási. Strany sporu však predvolávané na súd nebudú.